ร้านค้าสยามฯเจอพิษม็อบยอดวูบ70%
ร้านค้าย่านสยามสแควร์โอดม็อบชุมนุมทำยอดขายตก70% ด้านบรรยากาศชุมนุมเริ่มคึกคักเสื้อแดงทยอยสมทบราชประสงค์เพิ่ม
4 เม.ย. 2553

ร้านค้าย่านสยามสแควร์โอดม็อบชุมนุมทำยอดขายตก70% ด้านบรรยากาศชุมนุมเริ่มคึกคักเสื้อแดงทยอยสมทบราชประสงค์เพิ่ม
เมื่อเวลา 12.45น. บรรยากาศการชุมนุมบริเวณราชประสงค์ของกลุ่มแนวร่วมประชาธิปไตยต่อต้านเผด็จการแห่งชาติ (นปช.) มีผู้ชุมนุมทยอยเข้ามาในพื้นที่อย่างต่อเนื่อง ขณะที่บนเวทีมีการปราศรัยโจมตีรัฐบาลโดยแกนนำสลับกับการแสดงดนตรีของศิลปินเสื้อแดง 
แกนนำคนเสื้อแดงได้ปราศรัยย้ำต่อผู้ชมนุมว่าจะปักหลักชุมนุมที่ราชประสงค์ต่อไปจนกว่ารัฐบาลจะยุบสภา รวมทั้งระบุว่าที่มีการอ้างว่าการชุมนุมของคนเสื้อแดงกระทบต่อเศรษฐกิจและการท่องเที่ยวนั้นเป็นความผิดของรัฐบาลที่ไม่ประชาสัมพันธ์ล่วงหน้า
สำหรับบรรยากาศการค้าโดยรอบพื้นที่ชุมนุมเป็นไปอย่างเงียบเหงา เนื่องจากห้างสรรพสินค้าในละแวกดังกล่าวเกือบทั้งหมดปิดบริการ คงเหลือแต่ร้านค้าย่อยบริเวณสยามสแควร์ที่เปิดขายอยู่ประมาณ 50% จากจำนวนร้านค้าทั้งหมด ซึ่งส่วนใหญ่ยอมรับเป็นเสียงเดียวกันว่า ช่วงสุดสัปดาห์นี้ยอดขายตกลงไปกว่า 70% 
ด้านห้างสรรพสินค้ามาบุญครอง ยังคงเปิดให้บริการตามปกติ แต่มีจำนวนผู้ใช้บริการค่อนข้างน้อย